17.08.2023

**Råd til fastleger om innholdet i en henvisning til Psykisk helsevern for barn og unge poliklinikk (BUP) i Helse Møre og Romsdal.**

I***Barn og unges helsetjeneste i Møre og Romsdal***arbeider vi for bedre samhandling mellom 1. og 2. linjetjenesten og at barn og unge skal få tidligst mulig hjelp.   
**Fastlegen** har en viktig rolle og skal kartlegge psykisk og fysisk helse gjennom direkte undersøkelse av barnet/ungdommen og samtaler med foreldre/pårørende og gjøre en selvstendig vurdering med skildring av problematikken og bekymringene som grunnlag for videre henvisning til BUP.

Her er lenke til prioriteringsveileder [Psykisk helsevern for barn og unge - Helsedirektoratet](https://www.helsedirektoratet.no/veiledere/prioriteringsveiledere/psykisk-helsevern-for-barn-og-unge) og til nasjonalt pasientforløp [Psykiske lidelser – barn og unge - Helsedirektoratet](https://www.helsedirektoratet.no/nasjonale-forlop/psykiske-lidelser-barn-og-unge)

• Ved behov for utredning eller behandling i BUP skal utfordringene til barnet/ungdommen bli kartlagt i kommunale tjenester før henvisning. Ved behov for akutthjelp skal barnet henvises direkte til det akutte tilbudet ved psykisk helsevern.

• Angående barn og unge med **lette til moderate psykiske vansker** skal man først gi hjelp i kommunen.

* Spør foreldre/ungdommen om hvem de har vært i kontakt med tidligere.

• **Oppsummeringer** fra andre instanser (barnehage, skole, helsesykepleier, barneverntjeneste, PPT, psykisk helsetjeneste) sendes samtidig som vedlegg til henvisningen. Legg ved kontaktinformasjon. En kan også be foresatte/ungdommer om å ta med skriv fra andre instanser.

• Dersom en vurdering allerede er gjort av andre instanser i kommunen, må fastlegen likevel gjøre en **somatisk vurdering** før henvisning til BUP. Dette gjelder; somatisk historie/ tidligere sykdommer. Somatisk status (syn, hørsel, språk, motorikk, tannhelse, ernæringsstatus/høyde og vekt, legemidler i bruk, blodprøver. EKG på indikasjon (vektnedgang/spiseforstyrrelse). Helsestasjonen gjør en somatisk vurdering som regel ved 0-2 år og ved skolestart.

• Som hovedregel skal begge foreldre **samtykke** til henvisning dersom barnet/ungdommen er under 16 år, se Pasient- og brukerrettighetsloven §4-4. Henviser opplyser om foreldreansvar, ev. legger ved et skriv/avtale. Det blir anbefalt at barnet/ungdommen eller foreldre/pårørende selv legger ved en skildring av problemet og hjelpebehov.

Ved behov for **akuttvurdering**, for eksempel vurdering av suicidalitet: ring akuttelefon på BUP. Åpen hverdager kl 08.00-1530. Etter kl 1530: ring legevakt, tlf. 116117.

**Ålesund tlf. 95 20 91 14  
Molde tlf. 46 81 53 80  
Kristiansund tlf. 95 22 82 85  
Volda tlf. 95 12 06 36**

Ved behov for **innleggelse** kontakt Døgnseksjon PHBU (UPD), tlf. **70 10 67 00.**